รัฐประหารในประเทศซูดาน ตุลาคม พ.ศ. 2564

ในวันที่ 25 ตุลาคม 2021 กองทัพซูดาน นำโดยนายพล อับดุลฟัตตาห์ อัลบุรฮาน เข้ายึดอำนาจรัฐบาลซูดานผ่านการรัฐประหาร นายกรัฐมนตรีพลเรือน อับดัลลอฮ์ ฮัมดูก ถูกจับกุมตัวในวันเดียวกัน ต่อมาเขาถูกปล่อยตัวและให้คุมขังในที่พักในวันถัดมา นอกจากนี้ยังมีรายงานการตัดสัญญาณอินเทอร์เน็ตในประเทศ และกองทัพประกาศสภาวะฉุกเฉิน รวมถึงมีการจับกุมคณะรัฐบาลและกลุ่มผู้สนับสนุนรัฐบาลพลเรือนจำนวนมาก

กลุ่มพลเรือนจำนวนมาก นำโดยสมาคมผู้ประกอบวิชาชีพชาวซูดาน และ กองกำลังเพื่อเอกราชและการเปลี่ยนผ่านได้ออกมาเรียกร้องให้พลเมืองทำการดื้อแพ่งและปฏิเสธการให้ความร่วมมือกับผู้ก่อการรัฐประหาร มีการประท้วงในเมืองต่าง ๆ ทั่วประเทศ ซึ่งถูกตอบโต้ด้วยอาวุธอย่างรุนแรงจากทางกองทัพ มีผู้เสียชีวิตแล้วอย่างน้อย 10 ราย และบาดเจ็บมากกว่า 140 คนในการประท้วงวันแรก รัฐมนตรีกระทรวงการต่างประเทศ, รัฐมนตรีกระทรวงข้อมูลข่าวสาร และสำนักนายกรัฐมนตรี ปฏิเสธการเปลี่ยนผ่านอำนาจไปยังกองทัพนี้ และยังคงยึดถือนายกรัฐมนตรีพลเรือนเป็นนายกของซูดาน ในวันที่ 26 ตุลาคม สหภาพแอฟริกาเพิกถอนสมาชิกภาพของซูดานชั่วคราวจนกว่ากองทัพจะคืนอำนาจให้รัฐบาลของพลเรือน ในวันที่ 27 ตุลาคม สหภาพยุโรป, สหรัฐอเมริกา และรัฐมหาอำนาจตะวันตกต่าง ๆ ออกประกาศปฏิเสธการรับรองผู้ก่อการรัฐประหารเป็นรัฐบาลของซูดาน

อ้างอิง

หมวดหมู่:ประเทศซูดาน
หมวดหมู่:รัฐประหาร
หมวดหมู่:พ.ศ. 2564